钦定古今图书集成/历象汇编/庶征典/第167卷 > 《上白鸠颂》宋·何承天
## 钦定古今图书集成/历象汇编/庶征典/第167卷 > 《上白鸠颂》宋·何承天

谨考寻先典，稽之前志，王德所覃，物以应显，是以元
扈之凤，昭帝轩之鸿烈，酆宫之雀，征姬文之徽祚。伏
惟陛下重光嗣服，永言祖武，洽惠和于地络，烛皇明
于天区。故能九服混心，万邦含爱，员神降祥，方祇荐
裕，休征杂沓，景瑞毕臻。去七月上旬，时在昧旦，黄晖
洞照，宇宙开朗，徽风协律，甘液洒津。虽朱晃瑰玮于
运衡，荣光图灵于《河纪》，蔑以尚兹。臣不量卑懵，窃慕
击辕有作，相杵成讴，近又豫《白鸠》之观，目翫奇伟，心
懽盛烈，谨献颂一篇，野思古拙，意极庸陋，不足以发
挥清英，敷赞幽旨，瞻前顾后，亦各其志，谨冒以闻。
三极协情，五灵会一，理感冥符，道实元圣。于赫有皇，
先天配命，朝景升躔，八维同映，休祥载臻，荣光播庆。
宇宙昭烂，日月光华。陶山练泽，是生柔嘉。回龙表粹，
离穗合柯。翩翩者鸠，亦皎其晖。理翮台领，扬鲜帝畿。
匪德莫归，暮从仪凤，栖阁荫闱。烝哉明后，时且乾乾。
惟德之崇，其峻如山。惟泽之瞻，其润如渊。礼乐四达，
颂声遐宣。穷发纳贡，九译道言。伊昔唐萌，爱逢庆祚。
余生既辰，而年之暮。提心命耋，式歌《王度》。晨晞永风，
久漱甘露。思乐灵基，不遐有固。